“Index Fund” ทางเลือกการลงทุนที่ บัฟเฟตต์ แนะนำ
Index Fund น่าสนใจอย่างไร ?  ลงทุนแมนจะเล่าให้ฟัง
8 ต.ค. 2565

“Index Fund” ทางเลือกการลงทุนที่ บัฟเฟตต์ แนะนำ /โดย ลงทุนแมน
สำหรับคนที่ไม่ค่อยมีเวลา หรืออาจจะไม่ได้ติดตามการลงทุนอย่างใกล้ชิด
หนึ่งในทางเลือกการลงทุนที่ดีที่สุดก็คือ “กองทุนดัชนี” หรือ “Index Fund”
โดย Index Fund ได้รับการยอมรับกันอย่างกว้างขวางมานานแล้ว
ถึงขนาดที่ “วอร์เรน บัฟเฟตต์” นักลงทุนชื่อดังของโลก เคยกล่าวไว้ว่า 
“นี่คือวิธีลงทุนในหุ้นที่ชาญฉลาดที่สุด สำหรับคนส่วนใหญ่”
แล้ว Index Fund น่าสนใจอย่างไร ? 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Index Fund หรือ Passive Fund เป็นกองทุนรวมประเภทหนึ่ง ที่มีเป้าหมายสร้างผลตอบแทน ให้ใกล้เคียงกับดัชนีอ้างอิง (Benchmark) มากที่สุด
อย่างในประเทศไทย ก็มีกองทุนที่ลงทุนในดัชนี SET50 โดยมีการลงทุนในหุ้นที่มีขนาดใหญ่ และมีสภาพคล่องในการซื้อขายมากที่สุด 50 ตัวแรกในตลาดหุ้นไทย
หรือในประเทศสหรัฐอเมริกา ก็มีกองทุนที่ลงทุนในดัชนี S&P 500 โดยมีการลงทุนในหุ้นของบริษัทขนาดใหญ่ 500 แห่ง ในตลาดหุ้นสหรัฐอเมริกา
โดยการลงทุนใน Index Fund นั้น มีข้อดีหลายอย่าง เช่น
- เป็นวิธีที่เรียบง่าย
การลงทุนใน Index Fund นั้น ไม่ต้องใช้ความรู้เฉพาะทางมากนัก เพียงแค่เลือกดัชนีให้ถูก และลงทุนไปเรื่อย ๆ ต่างกับการลงทุนในกองทุนที่มีการบริหารลักษณะเชิงรุก (Active Fund) หรือหุ้นรายตัวที่ต้องอาศัยการวิเคราะห์ที่มากกว่า
- ค่าธรรมเนียมต่ำ
เนื่องจาก Index Fund ใช้วิธีบริหารจัดการการลงทุน ให้ล้อไปกับดัชนีเพียงเท่านั้น จึงมีค่าธรรมเนียมต่ำ
ขณะที่ Active Fund ใช้ความสามารถของผู้จัดการกองทุน ในการเลือกสินทรัพย์มากกว่า จึงมีค่าธรรมเนียมแพงกว่า
- ลดความเสี่ยงในการลงทุน
Index Fund จะมีการนำเงินไปซื้อหุ้นหลายตัว ตามองค์ประกอบของดัชนี ซึ่งอาจจะมีหุ้นตั้งแต่ 50 ตัว, 100 ตัว หรือ 500 ตัว ในหลากหลายอุตสาหกรรม ซึ่งก็ทำให้ความเสี่ยงลดลงอีกด้วย
นอกจากนี้ Index Fund มักจะมีการปรับพอร์ตน้อยมาก อาจจะแค่ 1-2 ครั้งต่อปี 
ซึ่งมีโอกาสเกิดความผิดพลาดจากการเลือกหุ้นน้อยกว่า Active Fund ที่ปกติจะมีการปรับพอร์ตถี่กว่า
ทีนี้ เราลองมาดูข้อเสียของ Index Fund กันบ้าง
- มีโอกาสขาดทุนในช่วงตลาดหุ้นขาลง
ด้วยความที่ต้องลงทุนในหุ้นทุกตัวที่อยู่ในดัชนีตลอดเวลา ไม่ว่าภาวะตลาดหุ้นจะเป็นอย่างไรก็ตาม
ซึ่งหากตลาดหุ้นเป็นช่วงขาลง ก็จะทำให้ Index Fund ให้ผลตอบแทนลดลง ตามทิศทางของดัชนี
ขณะที่ Active Fund สามารถปรับพอร์ตได้ตามภาวะของตลาด ก็อาจจะสามารถขายหุ้นออกมา  เพื่อถือเงินสดได้
- ผลตอบแทนที่ได้รับไม่สามารถเอาชนะตลาดได้
ด้วยลักษณะของ Index Fund ที่ลงทุนล้อไปกับดัชนีอ้างอิง ซึ่งผลตอบแทนที่ได้รับก็จะอยู่ในระดับที่ใกล้เคียงกับตลาดเท่านั้น
ต่างกับ Active Fund ที่มีการมุ่งเน้นคัดเลือกหุ้นมากกว่า จึงอาจมีโอกาสที่จะได้รับผลตอบแทนชนะตลาดได้
ถึงตรงนี้ เราก็น่าจะเข้าใจ Index Fund มากขึ้น
แต่สุดท้ายก็ขึ้นอยู่กับเราว่า เมื่อลองชั่งน้ำหนักเปรียบเทียบข้อดีและข้อเสียดูแล้ว 
การลงทุนใน Index Fund เหมาะกับสไตล์การลงทุนของเราหรือไม่..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-